**Zápisnica zo zasadnutia**

**Obecného zastupiteľstva vo Veselom**

**zo dňa 29. 3. 2017**

Program zasadnutia:

1. Otvorenie zasadnutia Obecného zastupiteľstva

2. Určenie overovateľov zápisnice a zapisovateľa

3. Schválenie programu zasadnutia

4. Kontrola uznesení

5. Správa o činnosti hlavného kontrolóra obce za rok 2016

6. Investičné aktivity obce v roku 2017

7. Rôzne

8. Diskusia

9. Záver

* 1. Zasadnutie OZ otvorila V. Šipková, starostka obce. Na zasadnutí boli prítomní 7 poslanci, za oneskorený príchod sa ospravedlnil poslanec Michal Čekan.Zasadnutie bolo uznášaniaschopné.
  2. V. Šipková, starostka obce, prečítala návrh programu zasadnutia.
  3. V. Šipková predložila návrh na určenie overovateľov zápisnice poslankyne Zuzanu Drietomskú a Branislava Kukuča, zapisovateľku zápisnice Bc. Máriu Krátkú.

4. Uznesenia z predchádzajúceho zasadnutia prečítala hlavná kontrolórka obce p. Mária Horinová.

5. Správu o činnosti hlavného kontrolóra obce za rok 2016 predložila Hlavná kontrolórka obce Veselé p. Mária Horinová. Správa tvorí súčasť zápisnice.

6. Investičné aktivity obce. Starostka obce informovala prítomných o podaní žiadosti o dotáciu na rok 2017 pre oblasť L3-zvyšovanie energetickej účinnosti verejných budov vrátane zatepľovania, ktorá bola prijatá u poskytovateľa finančných prostriedkov, Environmentálneho fondu dňa 14. 3. 2017. Obec požaduje podporu formou dotácie vo výške 131375 €, + vlastné zdroje 6915 €. Predmetom zlepšenia energetickej hospodárnosti budovy materskej školy je zateplenie obvodového plášťa a výmena vykurovacích telies.

Ministerstvo životného prostredia vyhlásilo výzvu cez Operačný program Kvalita životného prostredia, Zníženie energetickej náročnosti verejných budov OPKZP-PO4-SC431-2017-19, do ktorej sa obec Veselé zapojí podaním projektu Kultúrny dom v obci Veselé – zníženie energetickej náročnosti budovy. Projektantka pracuje na príprave projektu, predložený by mal byť do 15. 4. 2017 na Ministerstvo životného prostredia. Súčasťou projektovej dokumentácie je požiadavka vypracovania energetického auditu budovy a prieskumu trhu s predmetom zákazky Príprava žiadosti o nenávratný finančný príspevok a na výber poskytovateľa služieb v oblasti verejného obstarávania.

V záujme obce je získať podporu formou dotácie cez uvedenú výzvu i na zníženie energetickej náročnosti budovy Obecného úradu Veselé. Tento investičný zámer je v štádiu preverovania z dôvodu sídla pobočky pošty v priestoroch budovy.

Starostka obce informovala prítomných o pripravovanej výzve na poskytnutie finančnej podpory na budovanie zberných dvorov.

Starostka obce informovala prítomných o postupe vybavovania výstavby obecných nájomných bytov. Bude potrebné uskutočniť výber zhotoviteľa stavby nájomných bytov.

7. Starostka obce predložila žiadosť Pavlíny Hanšutovej bytom Veselé 65 o uzavretie opakovanej nájomnej zmluvy na prenájom bytu č. 5 v bytovom dome č. 445.

Starostka obce predložila na prejednanie žiadosť Nemocnice A. Wintera Piešťany o poskytnutie peňažného daru na kúpu detského anesteziologického prístroja. Žiadosť tvorí súčasť zápisnice.

Starostka obce predložila na prejednanie žiadosť Rímskokatolíckej cirkvi, Rímskokatolíckeho farského úradu vo Veselom o poskytnutie finančného príspevku v roku 2017. Žiadosť tvorí súčasť zápisnice.

Starostka obce predložila správu o hospodárení Obecnej kanalizačnej, s. r. o. Veselé v roku 2016. Správa tvorí súčasť zápisnice.

Starostka obce predložila žiadosť Veroniky Babečkovej, Veselé 468 o súhlas na rozšírenie balkóna pri byte č. 1, s. č. 468. Žiadosť tvorí súčasť zápisnice.

Starostka obce informovala prítomných o umiestnení veľkokapacitných kontajnerov v obci od 29. marca, približne do 6. apríla. Dňa 8. 4. Spoločnosť Bomat s. r. o. Veľké Orvište uskutoční v obci zber elektroodpadu.

Poslanec Lukáš Bučka sa informoval o možnosti rozšírenia osvetlenia na okraji obce, smerom na Rakovice, pri dome s. č. 2, zároveň požiadal o zabezpečenie tohto osvetlenia.

Starostka obce predložila prítomným vypracovaný Pasport dopravného značenia obce Veselé. Pasport vypracovala fi. LMS – Dopravný inžiniering, s. r. o, M. R. Štefánika 3, Prievidza. Vymedzuje a usmerňuje jazdu v obci tak, aby nedochádzalo ku kolíziám, aby aj pri odstavení vozidla, bolo vozidlo odstavené tak, že nenaruší plynulý chod dopravy. Obec Veselé bude postupne dopĺňať a vymieňať dopravné značenia podľa predmetného pasportu. Náklady na vypracovanie projektu sú vo výške 1300 €.

Starostka obce informovala prítomných o nutnosti rekonštrukcie starého múra za záhradou pri rodnom dome Dr. Štefana Moysesa z dôvodu havarijného stavu ohrozujúceho premávku na miestnej komunikácii smerom k OŠK, občanov obce a hlavne detí ZŠ Veselé. Navrhuje použitie prostriedkov rezervného fondu na bežné výdavky vo výške 642,50 na odstránenie starého múra v havarijnom stave na parcele č. 430 – zastavané plochy a nádvoria v k. ú. Veselé vo vlastníctve obce Veselé.

Po odstránení sutiny je potrebné vybudovať nový múr za záhradou. Po jeho vybudovaní a odstránení sutiny na školskom pozemku vznikne z východnej strany priestor na vybudovanie malého dreveného pódia pre potreby ZŠ i pre potreby budúcich projektov v priestoroch Rodného domu Dr. Š. Moysesa.

Pred obnovou fasády rodného domu Dr. Š. Moysesa kvôli vysokej vlhkosti požaduje Okresný pamiatkový úrad Trnava vypracovať projekt sanácie vlhkosti, ktorý určí ďalší postup. Dokumentáciu môže vypracovať len odborne spôsobilá osoba v danom odbore so skúsenosťami s obnovou historických ľudových domov. Dokumentáciu bude potrebné konzultovať a predložiť Krajskému pamiatkovému úradu Trnava. Starostka obce oslovila dve odborne spôsobilé osoby, ktoré si prehliadnu objekt a vyjadria sa k vypracovaniu posudku.

Výmenu strešnej krytiny a strešných lát chce starostka riešiť vo vlastnej réžii formou zakúpenia materiálu a prác brigádnickou formou pod odborným dohľadom KPÚ Trnava.

Starostka obce informovala prítomných o potrebe ošetrenia a náteru strešnej krytiny na budove Základnej školy Veselé. Práce budú hradené z finančných prostriedkov Základnej školy Veselé.

Starostka obce informovala poslancov o havarijnom stave strešnej krytiny na budove zdravotného strediska vo vlastníctve obce Veselé. Potrebná je rekonštrukcia strechy. Požiadala o vypracovanie cenovej ponuky 3 firmy. O ponuke firiem bude informovať poslancov na najbližšom zasadnutí.

Poslankyňa Adriana Duračková sa informovala na opravu výtlkov na miestnej komunikácii – spojnice od cintorína Ťapkové smerom k reštaurácii Kohút a syn. Starostka obce sa vyjadrila, že o oprave výtlkov na miestnych komunikáciách v obci po zimnej sezóne jednala s fi. Vincent Krško, rekonštrukcia ciest, asfaltérske práce, Dubnica nad Váhom. Po odsúhlasení obecným zastupiteľstvom môže jednať i o oprave uvedenej komunikácie.

**Uznesenia Obecného zastupiteľstva vo Veselom zo dňa**

**29. 3. 2017**

**Uznesenie Obecného zastupiteľstva vo Veselom č. 1/2017**

Obecné zastupiteľstvo vo Veselom

Schvaľuje

program zasadnutia obecného zastupiteľstva vo Veselom na deň 29. 3. 2017.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 2/2017**

Obecné zastupiteľstvo vo Veselom

určuje

overovateľov zápisnice poslancov Branislava Kukuča a Drietomskú Zuzanu, zapisovateľku zápisnice Bc. Máriu Krátkú.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 3/2017**

Obecné zastupiteľstvo vo Veselom

berie na vedomie

predložené uznesenia Obecného zastupiteľstva zo dňa 14. 12. 2016.

Prítomných 7 poslancov

Schválili 7 poslanci

**Uznesenie Obecného zastupiteľstva vo Veselom č. 4/2017**

Obecné zastupiteľstvo vo Veselom

berie na vedomie

Správu o činnosti hlavného kontrolóra obce za rok 2016.

Prítomných 7 poslancov

Schválili 7 poslanci

**Uznesenie Obecného zastupiteľstva vo Veselom č. 5/2017**

Obecné zastupiteľstvo vo Veselom

Schvaľuje

1. Predloženie Žiadosti o nenávratný finančný príspevok v rámci výzvy OPKZP-PO4-SC431-2017-19, na realizáciu projektu „Kultúrny dom v obci Veselé – zníženie energetickej náročnosti budovy“, ktorý bude realizovaný obcou Veselé,

2. zabezpečenie realizácie projektu v súlade s podmienkami poskytnutia pomoci,

3. zabezpečenie finančných prostriedkov na spolufinancovanie realizovaného projektu vo výške rozdielu celkových oprávnených výdavkov projektu a poskytnutého NFP v súlade s podmienkami pomoci. Ide o spoluúčasť na projekte vo výške 5%.

Prítomných 7 poslancov

Schválili 7 poslanci

**Uznesenie Obecného zastupiteľstva vo Veselom č. 6/2017**

Obecné zastupiteľstvo vo Veselom

a) Schvaľuje

použitie prostriedkov rezervného fondu na vypracovanie projektovej dokumentácie pre stavebné povolenie „Kultúrny dom v obci Veselé – zníženie energetickej náročnosti budovy“ vo výške 4500,00 €.

b) schvaľuje

použitie prostriedkov rezervného fondu na spracovanie a podanie žiadosti o NFP v oblasti operačných programov štrukturálnych fondov EÚ v programovom období 2014 - 2020 vo výške 6600,00 €.

c) schvaľuje

použitie prostriedkov rezervného fondu na vypracovanie energetického auditu pre Kultúrny dom v obci Veselé vo výške 1824,00 €.

Prítomných 7 poslancov

Schválili 7 poslanci

**Uznesenie Obecného zastupiteľstva vo Veselom č. 7/2017**

Obecné zastupiteľstvo vo Veselom

schvaľuje

uzavretie opakovanej nájomnej zmluvy na nájom bytu č. 5 v bytovom dome s. č. 445 v obci Veselé, vo vlastníctve obce Veselé, medzi prenajímateľom Obcou Veselé zastúpenou Vierou Šipkovou, starostkou obce a nájomcom Pavlínou Hanšutovou, bytom Veselé 65.

Prítomných 7 poslancov

Schválili 7 poslanci

**Uznesenie Obecného zastupiteľstva vo Veselom č. 8/2017**

Obecné zastupiteľstvo vo Veselom

neschvaľuje

poskytnutie peňažného daru na kúpu detského anesteziologického prístroja pre chirurgickú operačnú sálu, žiadateľovi Nemocnici Alexandra Wintera n. o., Piešťany, Winterova č. 66.

Prítomných 7 poslancov

Schválili 5 poslanci

Zdržali sa hlasovania poslanci Branislav Kukuč a Lukáš Bučka.

**Uznesenie Obecného zastupiteľstva vo Veselom č. 9/2017**

Obecné zastupiteľstvo vo Veselom

neschvaľuje

poskytnutie finančného príspevku žiadateľovi Rímskokatolíckej cirkvi, Rímskokatolíckemu farskému úradu vo Veselom.

Prítomných 7 poslancov

Schválili 6 poslanci

Neschválila poslankyňa Janka Kováčová

**Uznesenie Obecného zastupiteľstva vo Veselom č. 10/2017**

Obecné zastupiteľstvo vo Veselom

berie na vedomie

správu o hospodárení Obecnej kanalizačnej, s. r. o. Veselé v roku 2016.

Prítomných 7 poslancov

Schválili 7 poslanci

**Uznesenie Obecného zastupiteľstva vo Veselom č. 11/2017**

Obecné zastupiteľstvo vo Veselom

súhlasí

s rozšírením balkóna – terasy pri byte č. 1 v bytovom dome s. č. 468 v obci Veselé o ploche š. 1,4 m x d. 2,9 m, na parcele č. 273/2 a v nevyhnutnej výmere na časti parcely 273/1.

Prítomných 7 poslancov

Schválili 7 poslanci

**Uznesenie Obecného zastupiteľstva vo Veselom č. 12/2017**

Obecné zastupiteľstvo vo Veselom

Schvaľuje

použitie prostriedkov rezervného fondu na bežné výdavky vo výške 642,50 na odstránenie starého múra v havarijnom stave na parcele č. 430 – zastavané plochy a nádvoria v k. ú. Veselé vo vlastníctve obce Veselé.

Prítomných 7 poslancov

Schválili 7 poslanci

**Uznesenie Obecného zastupiteľstva vo Veselom č. 13/2017**

Obecné zastupiteľstvo vo Veselom

Schvaľuje

použitie prostriedkov rezervného fondu na bežné výdavky vo výške 6600 € na

opravu havarijného stavu miestnej komunikácie – spojnice ciest, od cintorína Ťapkové smerom k reštaurácii Kohút a syn.

Prítomných 7 poslancov

Schválili 7 poslanci

Vo Veselom 29. 3. 2017

Viera Šipková

Starostka obce

Zápisnicu spísala: Bc. Mária Krátká ..................................

Overovatelia zápisnice:

Zuzana Drietomská ................................................

Branislav Kukuč .........................................